Nõukogu otsus 2003/57/EÜ,

21. jaanuar 2003,

Euroopa Ühenduse ja Ameerika Ühendriikide vahelise vastastikuse tunnustamise lepingu elektriohutust käsitleva valdkonnalisaga sätestatud ühenduse kohustuste peatamise kohta

EUROOPA LIIDU NÕUKOGU,

võttes arvesse Euroopa Ühenduse asutamislepingut, eriti selle artiklit 133 koostoimes artikli 300 lõike 2 teise lõiguga,

võttes arvesse komisjoni ettepanekut

ning arvestades järgmist:

(1) Kooskõlas Euroopa Ühenduse ja Ameerika Ühendriikide vahel sõlmitud vastastikuse tunnustamise lepingu [1] (edaspidi "leping") artikliga 16 võib lepinguosaline oma valdkonnalisast tulenevad kohustused peatada.

(2) Ameerika Ühendriigid ei ole suutnud täita oma lepingust tulenevaid kohustusi, eelkõige seoses ühenduse poolt määratud vastavushindamisasutuste tunnustamisel kohaldatava korraga.

(3) See on toonud kaasa olukorra, kus liikmesriigi määrajaasutuste poolt määratud või määratavaid vastavushindamisasutusi ei ole võimalik hinnata, kontrollida ja tunnustada lepingus kavandatud viisil.

(4) Sellest tulenevalt on ühenduse elektriohutust käsitleva valdkonnalisaga hõlmatud tooted kaotanud juurdepääsu turule vastavushindamise osas.

(5) Peale selle leitakse, et Ameerika Ühendriigid ei ole suutnud tagada, et tema õigusorganid ja reguleerivad organid täidavad elektriohutust käsitleva valdkonnalisa sätteid, eelkõige selles osas, et Occupational Safety and Health Administration usaldaks liikmesriikide määrajaasutuste poolt tehtud kohapealseid kontrollimisi, mis käsitlevad nende territooriumil asuvaid vastavushindamisasutusi.

(6) Ühendus ja Ameerika Ühendriigid on kooskõlas lepingu artikli 2 kolmanda lausega pidanud mitmeid konsultatsioone, ilma et see oleks kaasa toonud rahuldavaid lahendusi.

(7) Komisjon jätkab vastavalt lepingule Ameerika Ühendriikidega konsultatsioone, millega tagatakse, et elektriohutust käsitlevat valdkonnalisa oleks võimalik rakendada lepingu sätete kohaselt,

ON VASTU VÕTNUD JÄRGMISE OTSUSE:

Artikkel 1

Käesolevaga peatatakse täielikult Euroopa Ühenduse ja Ameerika Ühendriikide vahelise vastastikuse tunnustamise lepingu elektriohutust käsitleva valdkonnalisaga sätestatud ühenduse kohustused.

Artikkel 2

Nõukogu eesistuja on volitatud määrama isiku, kellel on õigus ühenduse nimel saata lisatud teade Ameerika Ühendriikidele.

Artikkel 3

Hiljemalt kolm aastat pärast artiklis 2 nimetatud teate saatmist Ameerika Ühendriikidele esitab komisjon nõukogule aruande selle kohta, milline on Ameerika Ühendriikidega peetavate konsultatsioonide olukord, ja teeb vajadusel ettepaneku võtta vastu nõukogu otsus käesoleva otsuse kehtetuks tunnistamise kohta.

Artikkel 4

Käesolev otsus jõustub Euroopa Ühenduste Teatajas avaldamise päeval.

Brüssel, 21. jaanuar 2003

Nõukogu nimel

eesistuja

N. Christodoulakis

[1] EÜT L 31, 4.2.1999, lk 1.

--------------------------------------------------

LISA

Euroopa Liidu Nõukogu annab edasi oma tervitused Ameerika Ühendriikide esindusele Euroopa Liidu juures ning teatab, et Euroopa Ühendus on otsustanud Euroopa Ühenduse ja Ameerika Ühendriikide valitsuse vahel sõlmitud vastastikuse tunnustamise kokkuleppe artikli 16 kohaselt peatada täielikult lepingu elektriohutust käsitlevas valdkonnalisas sätestatud kohustused.

Peatamise põhjuseks on see, et Ameerika Ühendriigid ei ole suutnud täita endale lepinguga pandud kohustusi, eelkõige seoses ühenduse poolt määratud vastavushindamisasutuste tunnustamisel kohaldatava korraga. See on toonud kaasa olukorra, kus liikmesriigi määrajaasutuste poolt määratud või määratavaid vastavushindamisasutusi ei ole võimalik hinnata, kontrollida ja tunnustada lepingus kavandatud viisil.

Sellest tulenevalt on ühenduse elektriohutust käsitleva valdkonnalisaga hõlmatud tooted kaotanud juurdepääsu turule vastavushindamise osas.

Peale selle leitakse, et Ameerika Ühendriigid ei ole suutnud tagada, et tema õigusorganid ja reguleerivad organid täidavad elektriohutust käsitleva valdkonnalisa sätteid, eelkõige selles osas, et Occupational Safety and Health Administration usaldaks liikmesriikide määrajaasutuste poolt tehtud kohapealseid kontrollimisi, mis käsitlevad nende territooriumil asuvaid vastavushindamisasutusi.

Ühendus ja Ameerika Ühendriigid on vastavalt lepingu artikli 2 kolmandale lausele pidanud mitmeid konsultatsioone, ilma et see oleks kaasa toonud rahuldavaid lahendusi.

Eespool täpsustatud ühenduse kohustuste peatamine on jõus käesoleva teate Euroopa Ühenduste Teatajas avaldamise kuupäevast.

Euroopa Ühenduste Nõukogu kasutab võimalust kinnitada Ameerika Ühendriikide esindusele Euroopa Liidu juures veel kord oma sügavat lugupidamist.

--------------------------------------------------